**Munkahelyi beosztás-kezelő weboldal, asztali alkalmazás és Android applikáció fejlesztése**



Készítette:

Ferenczik Judit

Tisza-Kis Eleonóra

Szmolka László Tibor

Tartalomjegyzék

.

1. Bevezető

Dolgozatunkban a szoftverfejlesztő- és tesztelő kimeneti követelményeként meghatározott vizsgaremek elkészítését szeretnénk bemutatni. Az általunk választott feladat egy munkahelyi beosztás-kezelő program három platformra történő fejlesztése, ehhez kapcsolódóan fejtjük ki, hogyan hoztunk létre egy weboldalt, egy asztali és Android alkalmazást erre a célra.

A projektmunkában hárman vettünk részt: Ferenczik Judit, Tisza-Kis Eleonóra és Szmolka László Tibor. László könyvelőként dolgozik, és saját szakmai tapasztalatai alapján vetette fel az ötletet, hogy egy beosztáskezelő programot hozzunk létre. A szoftverpiacon jelenleg igénybe vehető szolgáltatások, alkalmazások átláthatatlanok és nehezen kezelhetők egy átlag felhasználó számára. Ezért egy könnyen kezelhető, letisztult, felhasználó-barát szoftver készítéséhez kezdtünk el ötleteket gyűjteni. A program alkalmas lenne arra, hogy egy cég vagy csoport vezetői egy helyen hozzáférhessenek a dolgozóik adataihoz, meg tudják adni előre a munkabeosztásukat, szabadnapjaikat. Ugyanakkor a munkavállalók is hozzáférést kapnak a szoftverekhez, így ők is láthatják beosztásukat, és kérhetik annak módosítását, illetve szabadnap igényeiket is kérhetik egyúttal.

A csapatban mind egyetértettünk, hogy egy olyan szoftvert hozzunk létre, ami a való életben is hasznos, és ami a későbbiekben akár a piacon is megállná a helyét. Leegyszerűsítheti a munkavégzés előkészítését, könnyű elérést biztosítva a dolgozóknak és főnökeiknek a munkaszervezéshez, akár otthonról, akár útközben. Ezért döntöttünk úgy, hogy belekezdünk ebbe a projektbe.

A célunk, hogy a háromféle program összekapcsolásával minél könnyebben és gyorsabban tudják a beosztásokat kezelni mind a munkáltatók és a munkavállalók. A feladatot három részre osztva oldjuk meg, miközben összekötjük egy közös adatbázissal, így egymást segítve, ugyanakkor önállóan hozunk létre egymástól független programokat.

A használat során elkülönülnek a különböző felhasználói minőségek, egy admin segítségével regisztrálhatnak a főnökök és beosztottjaik. Ezt követően a vezetők előre megadhatják a munkabeosztást, amit a felhasználók rögtön nyomon tudnak követni különböző nézetekben, heti, havi bontásban. Ez terveink szerint lehetővé tenné akár a bérszámfejtés megoldását is.